આ હિન્દુસ્તાન છે, અમેરિકા નથી, જર્મની નથી. વિશ્વના બૉક્સિંગ ચેમ્પીઅન મોહમ્મદ અલીએ વિયેતનામ યુદ્ધમાં અમેરિકા તરફથી લડવાની ના પાડી હતી અને અમેરિકન કાનૂને વિશ્વ ચેમ્પીઅન અમેરિકન મોહમ્મદ અલીને જેલ ભેગો કરી દીધો હતો. અમેરિકાના બીજા વિશ્વ બૉક્સિંગ ચેમ્પીઅન માઈક ટાયસને એક મિસ યુ.એસ.એને રેપ કરી માટે અમેરિકન કાનૂને એને વર્ષો સુધી કારાવાસમાં ફેંકી દીધો હતો. જર્મનીની સૌથી પ્રિય સ્પોર્ટ્સવુમન અને વિશ્વ ચેમ્પીઅન ટેનિસ ખેલાડી સ્ટેફી ગ્રાફની કમાણીમાંથી એના પિતા પિટર ગ્રાફે ઈન્કમટેક્ષ ચોરી કરી માટે જર્મન કાનૂને સ્ટેફી ગ્રાફના પિતાને પણ જેલમાં ઠોકી દીધો છે. 1989થી 1992 સુધીમાં સ્ટેફી ગ્રાફની કમાઈ 25.2 મીલીઅન ડૉલર અંદાજવામાં આવી હતી, એના પિતાએ 5 મીલીઅન ડૉલર આયકર ભર્યો પણ હતો, પણ ઈન્કમટેક્ષ વિભાગના અંદાજ પ્રમાણે સ્ટેફી ગ્રાફે 12.2 મીલીઅન ડૉલર ટેક્ષ ભરવો જોઈતો હતો. જર્મનીના અર્થમંત્રી ગરહાર્ડ માયર-વોર્ફેલ્ડરે કહ્યું કે સર્વાધિક કર આપનારને પણ (જર્મન કાનૂનમાં) કોઈ વિશેષાધિકાર નથી...!